Z A P I S N I K

sa 1. konstituirajuće sjednice Upravnog vijeća Pučkog otvorenog učilišta Samobor održane 09.09.2021. s početkom u 18:45 sati u učionici broj 14.

Sjednici nazoče svi članovi Upravnog vijeća, ravnateljica POU Samobor, sindikalna povjerenica i zapisničarka.

Ravnateljica POU Samobor pozdravlja prisutne i predaje riječ najstarijem članu UV-a sukladno članku 17. Statuta POU Samobor koji čita poziv na sjednicu i predloženi dnevni red sjednice.

Članovi Upravnog vijeća POU Samobor utvrdili su da postoji kvorum i da se mogu donositi pravovaljane odluke te jednoglasno prihvatili predloženi

DNEVNI RED

1. Upoznavanje s odredbama Statuta POU Samobor o radu Upravnog vijeća
2. Izbor predsjednika Upravnog Vijeća
3. Upoznavanje s djelokrugom rada POU Samobor
4. Raspisivanje jednostavne nabave za nabavu kino opreme
5. Upućivanje prijedloga Odluke o mjerilima i načinu korištenja vlastitih prihoda POU Samobor na suglasnost nadležnom odjelu Gradu Samoboru
6. Tekući programi u POU Samobor
7. Razno

Ad 1.

Najstariji član UV-a daje riječ ravnateljici.

Ravnateljica ukratko upoznaje članove UV-a o člancima iz Statuta POU Samobor vezanim uz rad UV-a. Pojašnjava članke 15. (biranje članova UV-a), 20. (donošenje odluka UV-a elektronskom poštom u iznimnim/hitnim situacijama) i 25. (popis poslova UV-a).

Članovi UV-a primili su na znanje dane informacije.

Ad 2.

Članovi UV-a su s dva glasa za i jednim suzdržanim izabrali predsjednika UV-a.

Predsjednik zahvaljuje na povjerenju i preuzima vođenje sjednice.

Ad 3.

Predsjednik UV-a daje riječ ravnateljici.

Ravnateljica je za upoznavanje s Ustanovom za članove UV-a pripremila prezentaciju.

POU Samobor je javna neprofitna ustanova za kulturu, cjeloživotno obrazovanje i informiranje.

Predsjednik postavlja pitanje što znači da smo Ustanova za informiranje?

Ravnateljica pojašnjava da je jedan od programa i Građanski utorak-predavanja na različite teme koje zanimaju građanstvo ili su trenutno aktualne (covid, stres i sl.). Registrirani smo i izdavaštvo ali se time ne bavimo već niz godina. U sastavu POU ranije su bile i knjižnica, glazbena škola, radio, novine, škola stranih jezika.

Nadalje iznosi statistiku broja događanja i broja posjetitelja istih kroz usporedbu 2019. i 2020. godine te naše programe.

Galerija Prica otvorena je 2002. godine kada je g. Zlatko Prica Gradu Samoboru darovao svoje slike i fotografije kćeri Vesne Prica. Galerija ima stalni postav i posebne izložbe od kojih svakako treba istaknuti Međunarodno trijenale autoportreta koje se ove godine održava 5. puta i prepoznato je u likovnom svijetu Hrvatske i inozemstva. Imamo i gostujuće izložbe kojih je u 2020. bilo 16.

Samoborska glazbena jesen ove se godine održava po 46. puta. Ovaj međunarodni festival obuhvaća koncerte klasične glazbe i 2 međunarodna natjecanja: skladateljsko natjecanje New Note i natjecanje mladih glazbenika Ferdo Livadić.

Ivana Summer Percussion Festival održava se od 2008. godine. To je međunarodni festival koji obuhvaća koncertni program i stručne međunarodne radionice za udaraljkaše uz razne popratne programe. U početku je bio dio Glazbene jeseni ali je već nekoliko godina zaseban Festival.

Koncertni program sastoji se od Ciklusa koncerata u Galeriji Prica, Samoborskog ciklusa koncerata, koncerata Glazbene škole i ostalih koncerata kojih u prosjeku godišnje bude 15-tak.

Predsjednik UV-a postavlja pitanje da li smo surađivali s Ozrenom Glaserom koji je radio Festival filmske glazbe?

Ravnateljica iznosi da za vrijeme njenog mandata nismo.

Ravnateljica nastavlja s prezentacijom.

Dramski program obuhvaća Dječji svijet nedjeljom u 5 svaku drugu nedjelju u 17 sati,
gostujuće predstave za odrasle jednom mjesečno, amatersko kazalište PAX kje djeluje od 2002. godine i dramske radionice za djecu.

Vrazova Ljubica je festival ljubavne poezije koje se održava od 1990. godine. To su pjesničke večeri u suradnji s Hrvatskim društvom književnika i Ogrankom Matice hrvatske Samobor. Svake godine uključuje i postavljanje ploče sa stihom u Prolazu pjesnika kod crkve Sv. Anastazije te izdavanje zbirke pjesama s pjesničkih večeri.

Filmski program odvija se u 2 dvorane, 19 redovnih projekcija tjedno i 5 redovnih filmskih naslova tjedno. Godišnji broj projekcija je u 2019. bio 906 a u 2020. 565 jer je, radi epidemije korona virusa, kino bilo zatvoreno nekoliko mjeseci. Osim redovnog filmskog programa imamo i vikend matineje za djecu, Bunker u kinu (projekcija u 23 sata za mlade), Pop up ART kino s Europskim filmskim programom za djecu i odrasle te Samoborske premijere hrvatskih filmova. Osim toga imamo i program Kino dostupno svima. To su besplatne projekcije: Filmko – program za djecu tijekom školskih praznika, Ljetno kino – ljetni program četvrtkom na livadi iza kina, Kino na putu – program filmskih projekcija u mjesnim odborima, Zlatne matineje – filmski program za umirovljenike i Senzorne projekcije – posebne filmske projekcije za djecu s poteškoćama.

Predsjednik postavlja pitanje prikazivanja filmova na nekim udaljenijim mjestima npr. Žumberku?

Ravnateljica iznosi da uglavnom obilazimo nizinska područja ali sve ovisi o želji i angažmanu mjesnih odbora.

POU Samobor je član i Europa Cinemas od 2017. godine (financijska podrška) te Kino mreže nezavisnih kino prikazivača od 2014. godine (programska podrška).

Centar za mlade „Bunker“ otvoren je 2017. godine. U njemu se odvijaju multifunkcionalni programi. Osnovni program je „DOPRI“ - Dođi, predloži, izvedi! - događanja na prijedlog mladih i uz njihov angažman što uključuje kulturne, zabavne i edukativne programe. Najveće kulturno događanje za mlade je PINE FEST. Radi se o dva dana besplatnih koncerata za mlade. U 2019. godini kroz PINE FEST je posjetilo 10.000 posjetitelja.

Radimo i programe kao suorganizatori s KUD-ovima, udrugama, školama i drugim organizacijama. Isto tako iznajmljujemo prostor i opremu prema cjeniku koji je javan dokument. Imamo problem besplatnog ustupanja prostora jer, kao obveznici PDV-a, moramo na to ustupanje platiti PDV što zapravo znači nama trošak i uopće nije besplatno.

Cjeloživotno obrazovanje obuhvaća formalne i neformalne programe. Za odrasle nudimo čitav niz programa, za djecu plesne radionice, IT radionice, radionice filmske pismenosti, za umirovljenike IT pismenost, filmska pismenost i dr.

Provodili smo i dva EU projekta kojih smo bili nositelji.

Već sam spomenula Građanski utorak.

Predsjednik postavlja pitanje odabira predavača?

Ravnateljica pojašnjava da do njih dolazimo komunikacijom s drugim ustanovama i prateći interese građana.

Sindikalna povjerenica dodaje da program traje od 2014. godine i da ponekad biramo atraktivne predavača za koje znamo da će imati ogroman broj pregleda na You Tube kanalu.

 Ravnateljica nadalje iznosi koje marketinške aktivnosti provodimo. Radimo Mjesečni program koji šaljemo članovima Kluba ljubitelja umjetnosti on line i poštom – direktni marketing, Facebook stranice (POU Samobor, Kino Samobor, Galerija Prica, Samoborska glazbena jesen, Bunker), plakatna mjesta – zajednička i specijalizirana po gradu i okolici, Jumbo plakat na ulazu u grad, lokalni radio i novine, predstavljamo programe odgojno-obrazovnim ustanovama te sve aktivnosti objavljujemo i na web stranici [www.samobor.hr](http://www.samobor.hr/)/pousamobor. Tijekom lock-downa imali smo on-line kampanju „POU s vama doma“ koji su bili odlično prihvaćeni.

Što se tiče prihoda, u najvećem nas dijelu financira Grad Samobor, imamo vlastiti prihodi od ulaznica, obrazovnih programa, najma prostora, donacije npr. Europa Cinemas i pomoći-EU projekti, Ministarstvo kulture, Zagrebačka županija, Agencija za mobilnost i EU programe, Agencija za elektroničke medije, Hrvatski audiovizualni centra, Društvo hrvatskih filmskih redatelja i dr. Rashodi prate ostvarene prihode. Prijavljujemo se na sve natječaje i javne pozive na koje možemo.

Kompleksnost poslovanja bitno je drugačija od ostalih ustanova. Imamo 4 stope PDV-a, varijabilni postotak povrata pretporeza, niz izvještaja i poslovanje preko lokalne riznice. Otprilike govorimo o 2500 ulaznih računa i 400 izlaznih računa godišnje.

Što se tiče ljudskih resursa, imamo 19 radnih mjesta a 18 zaposlenih u četiri jedinice: Obrazovanje, Kultura, Zajedničke službe i Centar za mlade.

Ukratko predstavlja i sebe.

SWOT analiza pokazuje snage, slabosti, prilike i prijetnje.

Snage su nam dugogodišnja prepoznatljivost ustanove, pristupačnost cijena, blizina Zagreba, kontinuiranost događanja i manifestacija, kvaliteta i kvantiteta programa za korisnike svake životne dobi, raznolikost kulturne ponude i obrazovnih programa, stručni vanjski suradnici i dr.

 Slabosti su nedostatni ljudski resursi (cca 400 prekovremenih sati godišnje), staro vozilo za prijevoz potrebne opreme (2008.), nemogućnost pristupa osoba s invaliditetom u Galeriju Prica, nedostatni financijski resursi za marketing i razvoj novih programa, nedostatak adekvatnih prostora i dr.

Neke od prilika su nam Fokus EU na cjeloživotno obrazovanje i kreativne industrije te šira koordinacija u pisanju i provođenju EU projekata a neke od prijetnji obrazovni sustav koji zanemaruje umjetničko i opće kulturno obrazovanje, loša ekonomska situacija, ovisnost o javnim politikama i dr.

Potrebno nam je i povećanje broja zaposlenih: muzejski pedagog, voditelj kino programa, referenti u obrazovanju i nastavnici kada na snagu stupi novi Zakon o obrazovanju odraslih, voditelj centra za mlade, socijalni pedagog/psiholog za mlade, stručnjak za pisanje i provedbu EU projekata i Erasmus+ projekata, voditelj marketinga, dizajner, grafički tehničar, IT tehničar, domar, spremačice, blagajnica, urudžbeni referent kada 1.1.2023. stupi na snagu nova Uredba o e uredskom poslovanju.

Nedostaje nam i prostor, pogotovo učionice koje zadovoljavaju minimalne tehničke uvjete za provedbu programa obrazovanja odraslih.

Predsjednik UV-a zahvaljuje na informacijama.

Ad 4.

Predsjednik UV-a postavlja pitanje potrebe za kino projektorom.

Ravnateljica pojašnjava da je oprema zastarjela, Ministarstvo kulture nam je za nabavku novog projektora odobrilo 200.000,00 kn a Grad Samobor 100.000,00 kn. Postojeći projektor prebacili bismo u Pop up kino pa bismo u obje dvorane dobili daleko bolju kvalitetu filmskih projekcija.

Predsjednik pita što znači jednostavna nabava.

Ravnateljica ukratko pojašnjava postupak nabave te dodaje da sve mora biti gotovo do 15.11. do kada smo dužni Ministarstvu kulture predati izvješće o utrošenim sredstvima.

Predsjednik konstatira da UV-e danas odobrava raspisivanje nabave a kada završi postupak donosi odluku o najboljem ponuđaču. Otvara raspravu, nema pitanja, zatvara raspravu, daje na glasanje.

Upravno vijeće jednoglasno je donijelo odluku o pokretanju postupka jednostavne nabave za kino opremu.

Ad 5.

Predsjednik UV-a konstatira da mi danas dajemo prijedlog odluke i postavlja pitanje kome to šaljemo.

Ravnateljica iznosi da to moraju napraviti sve ustanove i da suglasnost tražimo od nama nadležnog Upravnog odjela za društvene djelatnosti.

Upravno vijeće jednoglasno donosi prijedlog odluke o mjerilima i načinu korištenja vlastitih prihoda POU Samobor koji se upućuje nadležnom odjelu na suglasnost.

Ad 6.

Ravnateljica iznosi da mi radimo mjesečni program događanja koji šaljemo članovima Kluba ljubitelja umjetnosti, poziva članove UV-a da se pridruže događanjima.

Ad 7.

Ravnateljica iznosi da nam je jedan radnik na dugotrajnom bolovanju, temeljem Pravilnika o radu može zaposliti zamjenu ali ne duže od 90 dana.

Predsjednik pita da li o tome odlučuje UV-e.

Ravnateljica odgovara da ne.

Predsjednik nastavlja da je stav Grada da se kod natječaja za radno mjesto osnivaču moraju dostaviti sve biografije i obrazloženje zašto predlažemo određenog kandidata.

Ravnateljica odgovara da mi imamo razrađeni postupak objave i provođenja natječaja za zapošljavanje na neodređeno vrijeme ali svakako prije sjednice UV-a obavijestimo Grad tako da prije sjednice UV-a uglavnom već sve bude dogovoreno.

Drugih pitanja i prijedloga nije bilo pa Predsjednik zaključuje sjednicu u 20:20 sati.